# รัฐเนแบรสกา

| รัฐเนแบรสกา
*State of Nebraska* |
| --- |
| รัฐ |
| ธงตรา |
| สมญา: รัฐปอกเปลือกข้าวโพด |
| คำขวัญ: "ความเสมอภาคต่อหน้ากฎหมาย" (อังกฤษ: *Equality before the law*) |
| เพลง: "บิวติฟุลเนแบรสกา" (อังกฤษ: *Beautiful Nebraska*) |
| แผนที่สหรัฐเน้นรัฐเนแบรสกา |
| ประเทศ | สหรัฐ |
| สถานะก่อนเป็นรัฐ | ดินแดนเนแบรสกา |
| เข้าร่วมสหรัฐ | 1 มีนาคม 1867 (1867-03-01) (ลำดับที่ 37) |
| เมืองหลวง | ลิงคอล์น |
| เมืองใหญ่สุด | โอมาฮา |
| มหานครใหญ่สุด | โอมาฮา–เคาน์ซิลบลัฟส์ |
| การปกครอง |
|  • ผู้ว่าการ | จิม พิลเลิน (ร) |
|  • รองผู้ว่าการ | โจ เคลลี (ร) |
| สภานิติบัญญัติ | สภานิติบัญญัติเนแบรสกา |
| ฝ่ายตุลาการ | ศาลสูงสุดเนแบรสกา |
| สมาชิกวุฒิสภา | เด็บ ฟิชเชอร์ (ร) พีต ริกกิตส์ (ร) |
| สมาชิกสภาผู้แทนราษฎร | 1: ไมก์ ฟลัด (ร) 2: ดอน เบคอน (ร) 3: เอเดรียน สมิท (ร) |
| พื้นที่ |
|  • ทั้งหมด | 77,358 ตร.ไมล์ (200,356 ตร.กม.) |
|  • พื้นดิน | 76,874 ตร.ไมล์ (199,099 ตร.กม.) |
|  • พื้นน้ำ | 481 ตร.ไมล์ (1,247 ตร.กม.)  0.7% |
|  • อันดับ | อันดับที่ 16 |
| ขนาด |
|  • ความยาว | 430 ไมล์ (690 กิโลเมตร) |
|  • ความกว้าง | 210 ไมล์ (340 กิโลเมตร) |
| ความสูง | 2,600 ฟุต (790 เมตร) |
| ความสูงจุดสูงสุด (แพเนอรามาพ็อยนต์) | 5,424 ฟุต (1,654 เมตร) |
| ความสูงจุดต่ำสุด (แม่น้ำมิสซูรีที่พรมแดนรัฐแคนซัส) | 840 ฟุต (256 เมตร) |
| ประชากร (2020) |
|  • ทั้งหมด | 1,961,504 คน |
|  • อันดับ | อันดับที่ 38 |
|  • ความหนาแน่น | 24.94 คน/ตร.ไมล์ (9.62 คน/ตร.กม.) |
|   • อันดับความหนาแน่น | อันดับที่ 43 |
|  • ค่ามัธยฐานรายได้ครัวเรือน | 59,970 ดอลลาร์ |
|  • อันดับรายได้ | อันดับที่ 25 |
| ภาษา |
|  • ภาษาทางการ | อังกฤษ |
| เขตเวลา |
| ส่วนใหญ่ของรัฐ | UTC−06:00 (เวลากลาง) |
|  • ฤดูร้อน (เวลาออมแสง) | UTC−05:00 (เวลาออมแสงกลาง) |
| ด้ามกระทะ | UTC−07:00 (เวลาภูเขา) |
|  • ฤดูร้อน (เวลาออมแสง) | UTC−06:00 (เวลาออมแสงภูเขา) |
| อักษรย่อไปรษณีย์ | NE |
| รหัส ISO 3166 | US-NE |
| อักษรย่อเดิม | Neb., Nebr. |
| ละติจูด | 40° เหนือ ถึง 43° เหนือ |
| ลองจิจูด | 95° 19′ ตะวันตก ถึง 104° 03′ ตะวันตก |
| เว็บไซต์ | www.nebraska.gov |

**เนแบรสกา** (อังกฤษ: *Nebraska*, /nəˈbræskə/ ) เป็นรัฐหนึ่งในภาคตะวันตกกลางของสหรัฐอเมริกา มีอาณาเขตติดต่อกับรัฐเซาท์ดาโคตาทางทิศเหนือ ติดต่อกับรัฐไอโอวาทางทิศตะวันออกและรัฐมิสซูรีทางทิศตะวันออกเฉียงใต้ (โดยใช้แม่น้ำมิสซูรีเป็นแนวแบ่งเขตกับรัฐทั้งสอง) ติดต่อกับรัฐแคนซัสทางทิศใต้ ติดต่อกับรัฐโคโลราโดทางทิศตะวันตกเฉียงใต้ และติดต่อกับรัฐไวโอมิงทางทิศตะวันตก

ชนพื้นเมืองซึ่งรวมถึงเผ่าโอมาฮา เผ่ามิสซูเรีย เผ่าพองกา เผ่าพอว์นี เผ่าโอโท และเผ่าย่อยต่าง ๆ ของเผ่าลาโคตา (ซู) อาศัยอยู่ในบริเวณที่เป็นรัฐเนแบรสกามาเป็นเวลาหลายพันปีก่อนที่ชาวยุโรปจะเข้ามาสำรวจพื้นที่ รัฐนี้มีเส้นทางประวัติศาสตร์หลายเส้นทางตัดผ่าน รวมถึงเส้นทางของคณะสำรวจของลูวิสและคลาร์ก

เนแบรสกาเป็นรัฐที่มีขนาดพื้นที่ใหญ่เป็นอันดับที่ 16 โดยครอบคลุมเนื้อที่กว่า 200,000 ตารางกิโลเมตร (77,220 ตารางไมล์) แต่ด้วยประชากรประมาณ 1.9 ล้านคน จึงเป็นรัฐที่มีจำนวนประชากรน้อยเป็นอันดับที่ 12 และมีความหนาแน่นประชากรน้อยเป็นอันดับที่ 7 เมืองหลวงของรัฐคือลิงคอล์น และเมืองใหญ่ที่สุดคือโอมาฮาซึ่งตั้งอยู่ริมแม่น้ำมิสซูรี เนแบรสกากลายเป็นรัฐหนึ่งของสหรัฐใน ค.ศ. 1867 ซึ่งเป็นเวลาสองปีหลังจากสงครามกลางเมืองอเมริกาสิ้นสุดลง สภานิติบัญญัติเนแบรสกาแตกต่างจากสภานิติบัญญัติอื่น ๆ ของสหรัฐตรงที่เป็นระบบสภาเดียว และสมาชิกสภาจะได้รับเลือกตั้งโดยไม่มีการระบุอย่างเป็นทางการว่าตนเองสังกัดพรรคการเมืองใด

เนแบรสกาประกอบด้วยภูมิภาคที่ดินหลัก 2 ภูมิภาค ได้แก่ ดิเซ็กติดทิลล์เพลนส์ ("ที่ราบตะกอนธารน้ำแข็งซอยแบ่ง") และเกรตเพลนส์ ("ที่ราบใหญ่") ดิเซ็กติดทิลล์เพลนส์มีลักษณะเป็นที่ราบที่มีเนินเขาเตี้ย ๆ สลับเป็นลูกคลื่น และมีเมืองที่ใหญ่ที่สุดของรัฐอย่างโอมาฮาและลิงคอล์น ในขณะที่เกรตเพลนส์ซึ่งครอบคลุมพื้นที่ส่วนใหญ่ทางด้านตะวันตกของรัฐมีลักษณะเป็นทุ่งหญ้าแพรรีที่ไม่มีต้นไม้ เนแบรสกามีเขตภูมิอากาศหลัก 2 เขต พื้นที่สองในสามของรัฐทางด้านตะวันออกจัดอยู่ในเขตภูมิอากาศแบบหนาวชื้นภาคพื้นทวีป (Dfa) โดยมีเขตภูมิอากาศย่อยที่อบอุ่นกว่าซึ่งเรียกว่า "อบอุ่น-ปานกลาง" อยู่ใกล้ที่ราบด้านใต้ คล้ายคลึงกับในพื้นที่ส่วนใหญ่ของรัฐแคนซัสและรัฐโอคลาโฮมาซึ่งจัดอยู่ในเขตภูมิอากาศแบบอบอุ่นชื้นกึ่งเขตร้อน ส่วนด้ามกระทะเนแบรสกาและพื้นที่ใกล้เคียงที่ติดกับรัฐโคโลราโดอยู่ในเขตภูมิอากาศแบบเย็นกึ่งแห้งแล้ง (BSk) ฤดูร้อนและฤดูหนาวมีอุณหภูมิแตกต่างกันอย่างมีนัยสำคัญทั่วทั้งรัฐ แต่ความแตกต่างจะลดน้อยลงเมื่อมุ่งหน้าลงใต้ไปเรื่อย ๆ พายุฟ้าคะนองและพายุทอร์นาโดรุนแรงเกิดขึ้นในฤดูใบไม้ผลิและฤดูร้อนเป็นหลัก แต่บางครั้งก็เกิดในฤดูใบไม้ร่วง ลมชินุกมักจะทำให้สภาพอากาศของรัฐอบอุ่นขึ้นอย่างมากในฤดูหนาวและฤดูใบไม้ผลิตอนต้น

## อ้างอิง

## แหล่งข้อมูลอื่น

* เว็บไซต์ทางการ
* รัฐเนแบรสกา ที่เว็บไซต์ Curlie
* ดูข้อมูลทางภูมิศาสตร์ที่เกี่ยวข้องกับ รัฐเนแบรสกา ที่โอเพินสตรีตแมป